Ο ΓΙΟΣ ΤΟΥ ΕΧΘΡΟΥ ΜΟΥ

(Κυριάκου Παστίδη)

ΘΕΑΤΡΙΚΟ ΓΙΑ ΤΗΝ 1Η ΑΠΡΙΛΙΟΥ ΜΕ ΑΝΤΙΠΟΛΕΜΙΚΟ ΜΗΝΥΜΑ

2017

ΠΡΟΣΩΠΑ

1. Μάνα Ελένη
2. Γιατρός
3. Μανώλης
4. Μαρία
5. Άγγλος
6. Γουίλλιαμ
7. Χάνα
8. Μυρτώ
9. Τάσος
10. Φαρμακοποιός
11. Λοχαγός
12. Δάσκαλος
13. Άννα
14. Ιωάννα
15. Σωτήρης
16. Δέσποινα
17. Χριστίνα
18. Αφηγητής

**ΣΚΗΝΗ 1**

***Σε ένα σπίτι απλό φτωχικό, Κύπρος, 1957***

ΜΑΝΑ: Λοιπόν γιατρέ, πώς είναι;

ΓΙΑΤΡΟΣ: Δυστυχώς κυρία Ελένη, δύσκολα ο Θανάσης, ο άντρας σας, θα τα καταφέρει. Είναι βλέπετε τόσο αδύναμος, τόσο κουρασμένος και ο οργανισμός του δεν μπορεί να ανταποκριθεί.

ΜΑΝΑ: Δηλαδή μου λέτε ότι μπορεί και να…

ΓΙΑΤΡΟΣ: Τι να σας πω… Βέβαια θα μπορούσε να είχε ελπίδα αν…

ΜΑΝΑ: Αν τι γιατρέ;

ΓΙΑΤΡΟΣ: Αν… αλλά άσε ξέχασε το, δεν γίνονται αυτά τα πράγματα. Είμαστε στον αγώνα κυρία Ελένη μου, εδώ και 2 χρόνια είμαστε σε μια τρομερή κατάσταση. Από το 1955 που άρχισε ο αγώνας της ΕΟΚΑ, οι Άγγλοι είναι παντού, ο άντρας σου κρύβεται εδώ σε αυτό το υπόγειο κρησφύγετο στην υγρασία και την παγωνιά… άσε, ξέχασε το

ΜΑΝΑ: Γιατρέ, μίλα, πες μου τι πρέπει να κάνω για να σώσω τον άντρα μου και θα το κάνω. Πες μου

ΜΑΝΩΛΗΣ: Κύριε, πες μας, ο πατέρας μου πρέπει να ζήσει, είναι πολύ νέος, τον έχουμε ανάγκη. Ο πατέρας μου πολέμησε στην Αλβανία το 1940 και τα κατάφερε, δεν θα τον σκοτώσει τώρα μια παλιοαρρώστια. Ο πατέρας μου είναι σύνδεσμος της ΕΟΚΑ είναι αγωνιστής, είναι….

ΓΙΑΤΡΟΣ: Αχ μικρέ μου, έχεις κι εσύ πείσμα, σαν τον πατέρα σου, δυνατός και γενναίος. Ο μπαμπάς σου λοιπόν αγόρι μου χρειάζεται φάρμακα για να νικήσει αυτή την παλιοαρρώστια που λες, ακούς φάρμακα ή νοσοκομείο. Αλλά…

ΜΑΝΩΛΗΣ: Αλλά;

ΓΙΑΤΡΟΣ: Να! Τα φάρμακα στοιχίζουν Μανώλη μου, είμαστε σε δύσκολο καιρό και αν πάμε τον πατέρα σου στο νοσοκομείο οι Άγγλοι θα τον συλλάβουν και …..Τον έχουν επικηρύξει όπως και τόσους άλλους αγωνιστές. 5000 λίρες δίνουν σε όποιον δώσει πληροφορίες…Να! Ακόμα κι εγώ θα μπορούσα να έπαιρνα αυτά τα λεφτά…αν..

ΜΑΝΩΛΗΣ: Αν; Θα τον πρόδινες κύριε γιατρέ; Για τα λεφτά θα το έκανες; Και η πατρίδα μας; Η δικαιοσύνη; Τα δικαιώματα μας, η δημοκρατία;

ΓΙΑΤΡΟΣ: Όχι… δεν…αλλά 5000 λίρες είναι καλά λεφτά…

ΜΑΝΩΛΗΣ: Και τα φάρμακα; Αν τα φέρναμε εδώ στο υπόγειο που τον κρύβουμε;

ΓΙΑΤΡΟΣ: Τα φάρμακα έχουν εξαφανιστεί και το να βρεις ένα από αυτά θα στοιχίζει μια ολόκληρη περιουσία…μόνο ο θεός παιδί μου..

ΜΑΝΑ: Ο θεός, ναι γιατρέ, ο θεός….έλα Μανώλη μου….Μανώλη ***(τρέχει και φεύγει από το σπίτι)***

ΜΑΡΙΑ (Μπαίνει αναστατωμένη) : Τι έπαθε μαμά ο Μανώλης γιατί έφυγε κλαίγοντας και με κατακόκκινο πρόσωπο…

ΜΑΝΑ: Μαρία μου, φέρε κόρη μου την τσάντα μου και έλα κάθισε κοντά μου… Κύριε γιατρέ, να σε πληρώσω…

ΓΙΑΤΡΟΣ: Τι λες κυρία Ελένη, τι να με πληρώσεις, σε αγώνα είμαστε, το μόνο που μας μένει είναι να είμαστε ενωμένοι να βοηθάει ο ένας τον άλλο. Δες το ως τον δικό μου αγώνα ενάντια στους Άγγλους… γεια σου κυρία Ελένη, να έχεις ελπίδα και πίστη στο θεό, ξέρεις κάπου κάπου γίνονται και θαύματα λένε.., να είσαι δυνατή, αύριο είναι μια άλλη μέρα, Καλή λευτεριά

ΜΑΡΙΑ: Μαμά, φοβάμαι, δεν θέλω να πάθει κακό ο πατέρας. Μαμά…( αγκαλιάζονται και κλείνει η αυλαία)

**ΣΚΗΝΗ 2**

ΜΑΝΩΛΗΣ: (περπατά και μιλά): Και τι τους φταίξαμε, τι τους κάναμε; Γιατί τόση κακία, γιατί τόσος πόνος και αδικία. Αδικία, φωτιά, βόμβες, στρατιώτες. Όχι, όχι… (κάθεται και κλαίει)

ΤΑΣΟΣ: Να τον, το ξερά πως θα τον βρίσκαμε εδώ

ΜΥΡΤΩ: Μα τι κάνει, κλαίει; Ο Μανώλης κλαίει;

ΤΑΣΟΣ: Μανώλη; Σε βρήκαμε ευτυχώς

ΜΥΡΤΩ: Μανώλη, είσαι καλά; Τι έχεις, τι έπαθες;

ΜΑΝΩΛΗΣ: Εσείς εδώ; Ε… ε τίποτα μια χαρά είμαι…(σκουπίζει τα δάκρυα του)

ΤΑΣΟΣ: Τι τίποτα, εσύ είσαι χάλια, έκλαιγες;

ΜΥΡΤΩ: Η μάνα σου μας είπε πως έφυγες αναστατωμένος από το σπίτι και σε έψαχνε. Ανησύχησε για σένα.

ΤΑΣΟΣ: Είναι για το πατέρα σου ε;

ΜΥΡΤΩ: Είναι τόσο σοβαρά;

ΤΑΣΟΣ: Μπορεί να τα καταφέρει,

ΜΥΡΤΩ: Είναι δυνατός ο πατέρας σου, πάντα ήταν

ΜΑΝΩΛΗΣ: Ο γιατρός ήταν ξεκάθαρος. Τα φάρμακα ή θα πεθάνει και τα φάρμακα είναι πανάκριβα, μια ολόκληρη περιουσία

ΤΑΣΟΣ: Αν δουλεύαμε όλοι μας κάπου και μαζεύαμε λεφτά;

ΜΥΡΤΩ: Ναι, αυτό, έχω και κάτι ψιλά στον κουμπαρά μου και..

ΜΑΝΩΛΗΣ: Σταματάτε και οι δύο σας. Κανείς δεν μπορεί να κάνει τίποτα. Πού να δουλέψουμε; Κανείς δεν έχει δουλειά και όλοι φυλάνε ότι έχουν για να καταφέρουν να ζήσουν. Δεν ξέρω τι θα κάνω. Δεν θα το συγχωρέσω ποτέ στον εαυτό μου αν πάθει κάτι ο πατέρας μου.

ΤΑΣΟΣ: Παιδιά, κρυφτείτε.. Άγγλοι… κρυφτείτε…

**ΣΚΗΝΗ 3**

***Εμφανίζεται μια οικογένεια Άγγλων***

ΑΓΓΛΟΣ: Λευκωσία, μια όμορφη πόλη κοιτάξτε εκεί το βλέπετε αυτό;

ΓΟΥΙΛΛΙΑΜ: Αρχαίο φαίνεται πατέρα, είναι πολύ παλιό ε;

ΧΑΝΑ: Βυζαντινός ναός λέγεται ΓΟΥΙΛΛΙΑΜ, και ναι είναι από τα σημαντικότερα κτίρια του Χριστιανισμού

ΑΓΓΛΟΣ: Και τώρα είναι δικό μας

ΓΟΥΙΛΛΙΑΜ: Τι εννοείς είναι δικό μας πατέρα. Μπορεί κάποιος να πάρει την χώρα κάποιου άλλου και να λέει πως είναι δική του;

ΑΓΓΛΟΣ: Μα τι λες αγόρι μου. Εμείς δεν είμαστε όποιοι κι όποιοι. Παιδί μου είμαστε στο 1957 εκπρόσωποι της βρετανικής κυβέρνησης, της βασίλισσας και πολεμάμε αυτούς τους τρομοκράτες που αποκαλούν τους εαυτούς τους αγωνιστές… άχρηστος αγώνας, άχρηστοι άνθρωποι

ΓΟΥΙΛΛΙΑΜ: Άχρηστοι άνθρωποι πατέρα; Δεν σε καταλαβαίνω. Ποιοι είναι οι άχρηστοι;

ΓΕΡΜΑΝΟΙ: Οι αγωνιστές αυτής της οργάνωσης παιδί μου, ΕΟΚΑ την λένε, πιστεύουν ότι είναι δυνατόν μια χούφτα άνθρωποι να νικήσουν μια σπουδαία αυτοκρατορία… είναι άρρωστο να πολεμάς την Αγγλία, είναι άρρωστοι όλοι αυτοί

ΓΟΥΙΛΛΙΑΜ: Άρρωστοι; Από τι πατέρα; Ποια είναι η αρρώστια τους δεν κατάλαβα…

ΓΕΡΜΑΝΟΙ: Οι άνθρωποι που δεν μπορούν να καταλάβουν και να δεχτούν ότι είναι σκλάβοι ΓΟΥΙΛΛΙΑΜ, δεν πρέπει να υπάρχουν, τι να τους κάνεις όλους αυτούς αγόρι μου, τι;

ΓΟΥΙΛΛΙΑΜ: Μα, είναι άνθρωποι, τι εννοείς;

ΑΓΓΛΟΣ: Κι εσύ είσαι Άγγλος, τι θέλεις να ξέρεις, είναι απλό, είσαι Άγγλος και ο κόσμος είναι δικός μας, ολόδικος μας, για τους άλλους θα φροντίσουμε εμείς… ήδη όσοι πήγαν στις φυλακές έχουν καταλάβει καλά τι θα πει Αγγλικός στρατός

ΓΟΥΙΛΛΙΑΜ: Δηλαδή, τι κάνατε πατέρα, με τρομάζεις έτσι που μιλάς.

ΧΑΝΑ: Έλα ΓΟΥΙΛΛΙΑΜ, τι σε έπιασε τώρα και ασχολείσαι με αυτά των μεγάλων. Ο μπαμπάς σου, σου είπε, η βασίλισσα αποφάσισε και εμείς θα ακολουθήσουμε τις οδηγίες της. Τι κάθεσαι και λες στο παιδί; Είναι 12 χρονών σταμάτα να το δηλητηριάζεις με τα δικά σας…

ΑΓΓΛΟΣ: Τον δηλητηριάζω; Πρόσεξε πως μιλάς, ο γιος μου είναι Άγγλος, είναι ξεχωριστός, και άλλωστε μην ξεχνάς. Η Κύπρος τώρα ανήκει στην Αγγλία, και αυτή και όλος ο κόσμος, όλοι, οι άλλοι, οι άρρωστοι θα ..…

ΓΟΥΙΛΛΙΑΜ: Μα… άρρωστοι… γιατί;

ΧΑΝΑ: Έλα παιδί μου, μην το συνεχίζεις, έλα πάμε να φύγουμε

ΓΟΥΙΛΛΙΑΜ: Μια στιγμή, αυτή την ώρα περνάνε από εδώ εκείνα τα παιδιά που ήταν χθες στο γήπεδο, είναι στην ηλικία μου, θα μπορούσα να..

ΑΓΓΛΟΣ: Να τι ΓΟΥΙΛΛΙΑΜ;

ΓΟΥΙΛΛΙΑΜ: Να παίξω λίγο μαζί τους πατέρα, είμαι τόσο μόνος εδώ, κανείς δεν θέλει να μου μιλήσει, με βλέπουν και κλείνουν τα παράθυρα τους, κάποιοι με κοιτάνε με μίσος και γυρνάνε από την άλλη…

ΧΑΝΑ: Τι; Να παίξεις μαζί τους; Μα…

ΑΓΓΛΟΣ: Πας καλά; Κατάλαβες τι είπες;

ΓΟΥΙΛΛΙΑΜ: Είναι κακό να παίξω με παιδιά; Παιδιά δεν είμαστε όλοι μας πατέρα;

ΑΓΓΛΟΣ: Δεν είναι παιδιά ΓΟΥΙΛΛΙΑΜ, είναι παιδιά του εχθρού, οι γονείς τους μας πολεμούν, μας ανατινάζουν τα αυτοκίνητα, θέλουν να μας διαλύσουν

ΓΟΥΙΛΛΙΑΜ: Κι εμείς, τι τους κάναμε πατέρα; Μήπως εμείς φταίμε;

ΑΓΓΛΟΣ: Την επόμενη φορά που θα σε ακούσω να μιλάς έτσι για την Αγγλία θα σε τιμωρήσω πολύ σκληρά, το κατάλαβες; Είσαι Άγγλος, κατάλαβε το που να πάρει, κατάλαβε το

ΧΑΝΑ: Σταμάτα, είναι παιδί, σταμάτα, πάμε να φύγουμε ΓΟΥΙΛΛΙΑΜ, πάμε να φύγουμε

ΑΓΓΛΟΣ: Εγώ θα αργήσω να γυρίσω. Ψάχνουμε κάποιο Κύπριο να μας δώσει πληροφορίες, να τους προδώσει. Θα του δώσουμε πολλά λεφτά, πολλά λεφτά, θα τον κάνουμε δικό μας. Το νου σου στο παιδί.

***Εμφανίζονται τα παιδιά***

**ΣΚΗΝΗ 4**

ΜΥΡΤΩ: Ελάτε φύγανε

ΤΑΣΟΣ: Άγγλοι.. έτσι μου έρχεται να…

ΜΑΝΩΛΗΣ: Το ακούσατε αυτό; Για τους Άγγλους ο πατέρας μου είναι άχρηστος γιατί απλά είναι άρρωστος.

ΜΥΡΤΩ: Και ο μικρός ο Άγγλος, όλο απορίες για να του λέει ο άλλος πόσο σπουδαίοι είναι και πόσο ο κόσμος είναι δικός τους, υποκριτής…

ΤΑΣΟΣ: ΓΟΥΙΛΛΙΑΜ τον λένε, στην ηλικία μας είναι, τον γνώρισα. Τον έφερε ο πατέρας του χθες στο γήπεδο που παίζαμε αλλά μόλις τον είδαμε φύγαμε αμέσως. Ο γιος του εχθρού είναι και αυτός εχθρός

ΜΥΡΤΩ: Και σιγά μην του είχαμε εμπιστοσύνη του μικρού Άγγλου. Τόσο και τόσα ακούμε ότι κάνουν στους αγωνιστές όταν τους συλλαμβάνουν, ξεχάσατε τον Αυξεντίου στον Μαχαιρά τον Παλλικαρίδη, τους ήρωες μας στο Λιοπέτρι στον αχυρώνα; Όσο επικίνδυνος είναι ο στρατηγός πατέρας του το ίδιο είναι και αυτός

ΜΑΛΩΛΗΣ: Σκορπάνε τον θάνατο παντού. Βάσανα και πόνος. Καταραμένος πόλεμος, γιατί τόση αδικία. Κάτι πρέπει να κάνω όμως για τον πατέρα μου. Κάτι.

ΤΑΣΟΣ: Θα βρούνε κάποιο να μας προδώσει λέει, το ακούσατε;

ΜΥΡΤΩ: Από εκείνους τους καταδότες. Τους φοράνε μια κουκούλα στο κεφάλι τους βάζουν μπροστά από όλο το χωριό και αυτός σηκώνει το χέρι του και δείχνει τον αγωνιστή. Σαν δεν ντρέπεται λέω εγώ. Για λίγα λεφτά γίνεται προδότης

ΜΑΝΩΛΗΣ: Λεφτά είπες; Λεφτά ε;

ΤΑΣΟΣ: Μανώλη; Πού πας βρε; Μανώλη πρόσεχε….

**ΣΚΗΝΗ 5**

ΜΑΝΩΛΗΣ: Σας παρακαλώ κύριε φαρμακοποιέ, σας παρακαλώ…

ΦΑΡΜΑΚΟΠΟΙΟΣ: Δεν γίνεται Μανώλη μου. Μακάρι να μπορούσα να σε βοηθήσω

ΜΑΝΩΛΗΣ: Θα δουλεύω εδώ στο φαρμακείο σας, να καθαρίζω, να σας κουβαλώ τα κιβώτια, να μεταφέρω φάρμακα.

ΦΑΡΜΑΚΟΠΟΙΟΣ: Δεν είναι αυτό αγόρι μου. Τα φάρμακα που θες δεν υπάρχουν στην Κύπρο. Πρέπει να τα φέρουμε από την Αγγλία. Εκεί είναι το εργοστάσιο και για να φέρουν οι Άγγλοι φάρμακα από εκεί θα θέλουν πληροφορίες και αν αρχίσουν να ρωτάνε..

ΜΑΝΩΛΗΣ: Και ποιος στον κόσμο είναι πιο σημαντικός από τον πατέρα μου ε; Ποιος;

ΦΑΡΜΑΚΟΠΟΙΟΣ: Κανείς αλλά…Αν ο πατέρας σου ήταν Άγγλος…θα

ΜΑΝΩΛΗΣ: Θα, τι; Θα ήταν καλύτερα; Θα ήταν κατακτητής, θα κρατούσε όπλο θα σκότωνε ανθρώπους και θα πίστευε ότι οι αγωνιστές είναι άρρωστοι και άχρηστοι άνθρωποι. Όχι, ο πατέρας μου δεν είναι από αυτούς.

ΦΑΡΜΑΚΟΠΟΙΟΣ: Σ..σς θα σε ακούσουν, είναι εδώ στην γειτονιά περιπολία, τους άκουσα. Αχ παιδί μου, αδικία, καταπάτηση της δημοκρατίας, του δικαιώματος μας να ζήσουμε όπως θέλουμε, να έχουμε πατρίδα, να έχουμε μέλλον, να ενωθούμε με την Ελλάδα. Αν είχαμε ειρήνη τα πράγματα θα ήταν καλύτερα, αλλά… τέλοσπάντων…Δώσε του αυτά Μανώλη. Με αυτά τα χάπια ο πατέρας σου θα τα καταφέρει για ακόμα μερικές μέρες.

ΜΑΝΩΛΗΣ: Μερικές μέρες μόνο; Και μετά;

ΦΑΡΜΑΚΟΠΟΙΟΣ: Μετά… μετά θα δούμε…είπαμε, έχει ο Θεός.. κουράγιο αγόρι μου, κουράγιο

ΜΑΝΩΛΗΣ: Αν μπορούσα, αλήθεια, αν υπήρχε κάτι να σώσω τον πατέρα μου θα το έκανα, μόνο αν μπορούσα, μόνο αυτό.

**ΣΚΗΝΗ 6**

***Στο σπίτι των Άγγλων μπαίνει ο ΓΟΥΙΛΛΙΑΜ***

ΓΟΥΙΛΛΙΑΜ: Πατέρα; Πατέρα; Έφυγε, δεν τον πρόλαβα, και αυτά τα μαθηματικά, δεν λύνονται με τίποτα

***Κάθεται στο γραφείο του πατέρα του και τυχαία ανακαλύπτει πολλά λεφτά***

ΓΟΥΙΛΛΙΑΜ: Μα, μα τι είναι όλα αυτά, μια ολόκληρη περιουσία. Γιατί ο πατέρας μου τα έχει εδώ και γιατί τόσα λεφτά; Δεν μου αρέσει αυτό, μου φαίνεται περίεργο. Για μια στιγμή (διαβάζει ένα χαρτί) Επικήρυξη 5000 λιρών για αυτόν που θα δώσει πληροφορίες για τον….(τον διακόπτει η Μαρία)

ΜΑΡΙΑ: Συγνώμη, εγώ τελείωσα το καθάρισμα, να φύγω;

ΓΟΥΙΛΛΙΑΜ: Γεια σου, εσύ δεν είσαι το κορίτσι, που μένει εδώ δίπλα;

ΜΑΡΙΑ: Ναι, εγώ είμαι, ε..πρέπει να φύγω

ΓΟΥΙΛΛΙΑΜ: Έχεις και ένα αδελφό ε; Μανώλη δεν τον λένε;

ΜΑΡΙΑ: Τον αδελφό μου να τον αφήσεις ήσυχο. Εγώ ήρθα εδώ για να σας καθαρίζω με κίνδυνο να με πουν προδότρια

ΓΟΥΙΛΛΙΑΜ: Προδότρια; Γιατί, ποιον πρόδωσες;

ΜΑΡΙΑ: Είσαι Άγγλος, κι εγώ Κυπρία

ΓΟΥΙΛΛΙΑΜ: Παιδιά δεν είμαστε και οι δύο; ΓΟΥΙΛΛΙΑΜ.. (δίνει το χέρι του)

ΜΑΡΙΑ: Δεν ξέρω, οι μεγάλοι λένε πως είμαστε εχθροί, ο πατέρας μου ανέβηκε στα βουνά, ο πατέρας σου πολεμάει εμάς τώρα.

ΓΟΥΙΛΛΙΑΜ: Οι γονείς μας μπορεί και να κάνουν λάθος, το σκέφτηκες ποτέ αυτό;

ΜΑΡΙΑ: Τι να σκεφτώ; Όλοι μιλάνε για το πόσο πόνο δίνετε στον κόσμο, αλήθεια πώς μπορείς;

ΓΟΥΙΛΛΙΑΜ: Εγώ; Μα εγώ είμαι 12 χρονών, όπως εσύ, εγώ παίζω μπάλα, γρατσουνίζω το γόνατο μου, τρέχω στο δάσος και πιάνω μέλισσες, ανεβαίνω στα δέντρα και κυνηγώ πουλιά, τι σχέση έχω εγώ με τον πόνο και τον πόλεμο;

ΜΑΡΙΑ: Με αυτούς ζεις, θα σε κάνουν να σκέφτεσαι έτσι, θα γίνεις σαν κι αυτούς

ΓΟΥΙΛΛΙΑΜ: Εμένα μου αρέσει να ονειρεύομαι το αύριο, εγώ είμαι ένας άλλος, εγώ…. Αλλά δεν μου είπες το όνομα σου..εγώ φίλους ψάχνω, δεν έχω εγώ να χωρίσω κάτι με σένα.

ΜΑΡΙΑ: Περίεργος ακούγεσαι…. Μακάρι να μπορούσα να σε εμπιστευθώ, αλλά….ε…Μαρία λέγομαι αλλά σε παρακαλώ, μην πεις σε κανένα και ειδικά στον αδελφό μου ότι έρχομαι και σας καθαρίζω. Το κάνω για να μαζέψω λεφτά για τον άρρωστο πατέρα μου.

ΓΟΥΙΛΛΙΑΜ: Άρρωστος; Πολύ; Σοβαρά; Και πώς τον λένε;

ΜΑΡΙΑ: Θανάση αλλά τι σημασία έχει..

ΓΟΥΙΛΛΙΑΜ: Θανάσης; (πιάνει το χαρτί που διάβαζε πριν)… Θεέ μου…

ΜΑΡΙΑ: Τι; Τι έπαθες; Τι είναι αυτό το χαρτί;

ΓΟΥΙΛΛΙΑΜ: Ε; τίποτα… τίποτα..

ΜΑΡΙΑ: Αν δεν βρούμε τα λεφτά για τα φάρμακα θα πεθάνει αλλά, πρέπει να φύγω. Σε παρακαλώ φώναξε στη μητέρα σου να με πληρώσει

ΓΟΥΙΛΛΙΑΜ: Ναι, λεφτά είπες ε; Περίμενε θα την φωνάξω, ίσως μπορέσω να βοηθήσω

***Μένει μόνη της η Μαρία και βλέπει τυχαία τα λεφτά στο γραφείο***

ΜΑΡΙΑ: Θεέ μου, τι είναι όλα αυτά τα λεφτά; Με αυτά θα μπορούσα να…..

***…κλείνει η αυλαία***

**ΣΚΗΝΗ 7**

***Στο γραφείο του Άγγλου λοχαγού***

ΛΟΧΑΓΟΣ: Λοιπόν, όλα έτοιμα;

ΑΓΓΛΟΣ: Ναι λοχαγέ μου, όλα είναι οργανωμένα

ΛΟΧΑΓΟΣ: Τελικά αποφάσισε να μιλήσει ε;

ΑΓΓΛΟΣ: Ναι, στην αρχή μας το έπαιζε δύσκολος αλλά, στο τέλος θα μας τα πει όλα…

ΛΟΧΑΓΟΣ: Και δεν ξέρουμε ούτε εμείς ποιος είναι αυτός ε;

ΑΓΓΛΟΣ: Όχι μας τον βρήκαν από το τάγμα, επικοινώνησε μαζί τους αλλά δεν θέλει να τον ξέρει κανείς εδώ, είναι κάποιος από την γειτονιά και πολύ νέος μας είπαν, ίσως έφηβος ίσως παιδί.

ΛΟΧΑΓΟΣ: Παιδί; Σκληρός λαός οι Κύπριοι, πάντως το λέει η καρδιά τους, πρέπει να το παραδεχτώ. Και πώς τον πείσατε; Πώς το κάνατε δικό μας; Προδότη, καταδότη δηλαδή;

ΑΓΓΛΟΣ: Αυτός ξέρει πολλά μάλλον και ειδικά πολλά μυστικά της ΕΟΚΑ, νομίζω είναι στην ομάδα εκείνου του Αυξεντίου ή του άλλου του Μάτση και του Διγενή. Μας είπαν να μην τον βασανίσουμε και χρησιμοποιήσαμε το πιο γλυκό βάσανο. Λεφτά, του τάξαμε πολλά λεφτά και ξέρετε οι Κύπριοι τώρα δεν έχουν να φάνε, οπότε με τα λεφτά θα είναι η κατάσταση πολύ πιο εύκολη…Αυτός τα είχε και πολύ ανάγκη, χρειαζόταν άμεσα λεφτά.

ΛΟΧΑΓΟΣ: Φαντάζομαι θα του φορέσουμε την κουκούλα ε; Δεν θέλω να τον αναγνωρίσει κανείς όταν θα μας δείξει ποιος από αυτούς που συλλάβαμε είναι εκείνος που τόλμησε να τα βάλει με την μεγάλη Αγγλία, τον στρατό μας και την βασίλισσα μας.

ΑΓΓΛΟΣ: Φυσικά, όλα είναι έτοιμα, πάμε στην πλατεία, έχουμε τους ύποπτους εκεί δεμένους. Θα πληρώσουν πολύ σκληρά εκείνοι που τόλμησαν να μας αντισταθούν. Πολύ σκληρά. Πάμε στην πλατεία

**ΣΚΗΝΗ 8**

***Ανοίγει η κουρτίνα. Στην πλατεία, φαίνονται 5 παιδιά με πλάτη στο κοινό και εμφανίζεται ο Άγγλος, ο στρατιώτης και ο πληροφοριοδότης με κουκούλα μαύρη.***

ΛΟΧΑΓΟΣ: Θα σας ρωτήσω μόνο μια φορά. Ποιος είναι εκείνος που τόλμησε να ανατινάξει τα αγγλικά φορτηγά;

ΑΓΓΛΟΣ: Μιλήστε. Ποιος το έκανε, ποιος;

ΛΟΧΑΓΟΣ: Μιλήστε

ΑΓΓΛΟΣ: Μιλήστε, έχουμε αποδείξεις, ξέρουμε ποιος το έκανε

ΛΟΧΑΓΟΣ: Ωραία, φέρτε τον σύνδεσμο μας

***Μπαίνει μέσα ο πληροφοριοδότης τους με κουκούλα βλέπει προσεκτικά και σηκώνει το χέρι του μη υποδεικνύοντας όμως κάποιον από αυτούς. Κλείνει η κουρτίνα.***

**ΣΚΗΝΗ 9**

***Στο σχολείο:***

ΔΑΣΚΑΛΟΣ: Καλημέρα παιδιά, είμαστε όλοι εδώ;

ΑΝΝΑ: Ο Μανώλης κύριε δεν είναι εδώ.

ΔΑΣΚΑΛΟΣ: Ο Μανώλης; Μα πώς αυτός ήταν πάντα πρώτος στο σχολείο, ξέρει κανείς πού είναι;

ΙΩΑΝΝΑ: Ο πατέρας του κύριε, είναι πολύ άρρωστος

ΣΩΤΗΡΗΣ: Ο γιατρός τους είπε ότι μπορεί να…

ΧΡΙΣΤΙΝΑ: Η μητέρα του έκλαιγε πολύ χθες κύριε, την είδα στην εκκλησία γονατιστή μπροστά στο εικόνισμα της Παναγιάς

***…οι ηθοποιοί παγώνουν και παρουσιάζεται η μάνα γονατιστή***

ΜΑΝΑ: Παναγιά μου, Μεγαλόχαρη, μπροστά σου γονατίζω απόψε, αδύναμη, μόνη, πληγωμένη με δάκρυα στα μάτια με την καρδιά μου κομμάτια. Αλήθεια δεν ξέρω τι να σου ζητήσω, δεν ξέρω πια τι κάνω τι θέλω αν αξίζει να ζω σε αυτό τον κόσμο του κακού. Πονάω φοβάμαι, τρέμω στην ιδέα ότι αύριο ο θάνατος θα φτάσει και στο δικό μου σπιτικό. Δεν αντέχω άλλο να κλαίω, δεν μπορώ άλλο να βλέπω τα παιδιά μου τρομαγμένα, να ξυπνάνε τα βράδια με εφιάλτες και να φωνάζουν στον ύπνο τους Πατέρα, πού είσαι πατέρα. Απόψε η νύχτα είναι τρομακτική και νιώθω ότι μόνο εσύ μπορείς να με καταλάβεις. Δεν είναι δίκαιο, δεν πρέπει, δεν είναι σωστό. Παναγιά μου… γιατί, γιατί

***…Επιστροφή στους ηθοποιούς***

ΑΝΝΑ: Γιατί κύριε, γιατί αδικία, γιατί θάνατος

ΣΩΤΗΡΗΣ: Κύριε, θα πεθάνει;

ΔΑΣΚΑΛΟΣ: Πάψτε, ο πατέρας του Μανώλη είναι δυνατός, δεν θα πάθει τίποτα είναι ένας σπουδαίος αγωνιστής της ΕΟΚΑ και η οργάνωση παιδιά έχει μόνο ένα στόχο, την λευτεριά μας

ΙΩΑΝΝΑ: Μα τα φάρμακα, πού να βρουν τα λεφτά κύριε;

ΔΑΣΚΑΛΟΣ: Είναι παλικάρι ο πατέρας του Μανώλη Ιωάννα. Ήταν από τους πρώτους που μπήκαν στον αγώνα. Ήταν 1η Απριλίου 1955 ξυπνήσαμε από τις φωνές στο δρόμο…παντού είχαν ριχθεί φυλλάδια που μιλούσαν για τον αγώνα. Θυμάμαι τόσο έντονα τα λόγια του αρχηγού Διγενή..

***…οι ηθοποιοί παγώνουν και ακούγεται ένα παιδί από το κοινό να φωνάζει***

ΑΦΗΓΗΤΗΣ: Με την βοήθεια του Θεού, με πίστη εις τον τίμιο αγώνα μας, με την συμπαράσταση ολοκλήρου του Ελληνισμού και με την βοήθειαν των Κυπρίων αναλαμβάνομε τον αγώνα διά την αποτίναξη του αγγλικού ζυγού, με σύνθημα εκείνο, το οποίον μας άφησαν οι πρόγονοί μας ως ιερά παρακαταθήκη "Ή ΤΑΝ Ή ΕΠΙ ΤΑΣ".

Αδελφοί Κύπριοι,

Από τα βάθη των αιώνων, μας ατενίζουν όλοι εκείνοι, οι οποίοι λάμπρυναν την Ελληνική ιστορία για να διατηρήσουν την ελευθερία τους, οι Μαραθωνομάχοι, οι Σαλαμινομάχοι, οι τριακόσιοι του Λεωνίδα και οι νεώτεροι του Αλβανικού έπους.  
Είναι καιρός να δείξουμε εις τον κόσμο, ότι η Κυπριακή ψυχή είναι γενναία..Ο αγώνας θα είναι σκληρός. Ο δυνάστης διαθέτει τα μέσα και τον αριθμόν. Εμείς διαθέτουμε την ΨΥΧΗΝ. Έχουμε και το ΔΙΚΑΙΟΝ με το μέρος μας. Γι' αυτό και θα ΝΙΚΗΣΩΜΕΝ  
Έλληνες,  
Όπου και αν ευρίσκεσθε, ακούσατε την φωνή μας.  
Εμπρός! Όλοι μαζί για την λευτεριά της Κύπρου μας.  
Ε.Ο.Κ.Α.  
Ο ΑΡΧΗΓΟΣ ΔΙΓΕΝΗΣ

***…Επιστροφή στους ηθοποιούς***

ΔΑΣΚΑΛΟΣ: Ο κόσμος το πίστεψε και ακόμα το πιστεύουμε. Όλοι παιδιά μου αγωνιζόμαστε, εμείς, εσείς, όσοι βρίσκονται στα βουνά

ΣΩΤΗΡΗΣ: Ναι κύριε θα τα καταφέρουμε γιατί αυτό που ζητάμε είναι απλό δίκαιο και ανθρώπινο. Ελευθερία, το δικαίωμα να έχουμε την δική μας πατρίδα το δικαίωμα να λέμε την άποψη μας και να επιλέγουμε εμείς το μέλλον μας

ΔΑΣΚΑΛΟΣ: Ναι Σωτήρη μου, το δικαίωμα της αυτοδιάθεσης λέγεται, να ενωθούμε με την Ελλάδα, να ζήσουμε ελεύθεροι αλλά ο αγώνας της ΕΟΚΑ είναι παιδιά μου δύσκολος, έχουμε απέναντι μας μια ολόκληρη αυτοκρατορία, των βρετανών

ΧΡΙΣΤΙΝΑ: Μα τώρα είμαστε σκλαβωμένοι κύριε και πονάμε και φοβόμαστε και….

ΜΑΝΩΛΗΣ: Μην μιλάς έτσι Άννα, είμαστε δυνατός λαός, θα τα καταφέρουμε

ΔΑΣΚΑΛΟΣ: Μανώλη, άργησες! Ο πατέρας σου, είναι καλά;

ΜΑΝΩΛΗΣ: Ναι κύριε για αυτό άργησα. Ο πατέρας μου θα γίνει καλά, βρέθηκαν τα φάρμακα που είχε ανάγκη, βρήκα τα λεφτά και του τα αγόρασα. Σε λίγες μέρες θα ανέβει και πάλι στα βουνά για να συνεχίσει τον αγώνα, η ώρα της λευτεριάς της Κύπρου πλησιάζει κύριε, η ΕΟΚΑ θα νικήσει…

ΙΩΑΝΝΑ: Πού βρήκες τα λεφτά Μανώλη; Χρειάζονταν πολλά λεφτά, τι έγινε;

ΜΑΝΩΛΗΣ: Ε… τα βρήκα, κάποιος μας έδωσε…ε..δούλεψα

ΑΝΝΑ: Πού; Εσύ είσαι ένα παιδί; Μήπως τα έκλεψες;

ΣΩΤΗΡΗ: Μανώλη τόσα λεφτά έχουν μόνο οι Άγγλοι και τα δίνουν σε όποιο…….(παύση) , πού τα βρήκες; Τι έκανες Μανώλη;

ΜΑΝΩΛΗΣ: Τίποτα και να μην σας νοιάζει, εγώ τα βρήκα τα λεφτά, ο πατέρας μου θα γίνει καλά… (τρέχει και φεύγει)

ΔΑΣΚΑΛΟΣ: Μανώλη!!! Μανώλη γύρνα πίσω…Αχ αυτό το παιδί, είναι τόσο περίεργο, αλλά τόσα λεφτά, ποιος ξέρει πού τα βρήκε;

ΔΕΣΠΟΙΝΑ: (μπαίνει μέσα τρομοκρατημένη) Δάσκαλε, δάσκαλε, κρύψε τα παιδιά, κρύψ’ τα

ΔΑΣΚΑΛΟΣ: Τι έγινε, γιατί είσαι τόσο αναστατωμένη κυρία Δέσποινα

ΔΕΠΟΙΝΑ: Οι Άγγλοι, θεέ μου οι Άγγλοι

ΔΑΣΚΑΛΟΣ: Ηρέμησε, τι έκαναν αυτοί; Έλα μέσα, δεν κινδυνεύεις εδώ

ΛΟΧΑΓΟΣ: (μπαίνει απότομα) Κάντε έρευνα, ψάξε παντού, δεν μπορεί να πήγε μακριά;

ΔΑΣΚΑΛΟΣ: Πώς τολμάτε, εδώ είναι μικρά παιδιά, τι σας κάνανε;

ΑΓΓΛΟΣ: Θα τον βρούμε κύριε δάσκαλε, εκείνος που τόλμησε να βάλει φωτιά στο φυλάκιο μου θα βρεθεί,

ΛΟΧΑΓΟΣ: Άς τον αυτόν…ψάξε παντού, μην φοβηθείς τίποτα

***(ρίχνουν τα θρανία, ψάχνουν κάτι, δεν βρίσκουν τίποτα και φεύγουν)***

ΛΟΧΑΓΟΣ: Εμείς θα τον βρούμε και αν δεν τον βρούμε εμείς, θα μας τον πει το φιλαράκι σας, με λίγα λεφτά να ξέρεις μας τα λέει όλα… καημένοι…. Ποτέ δεν θα νικήσετε την μεγάλη Βρετανία

ΔΕΣΠΟΙΝΑ: Τον καταδότη λέτε; Βλακείες σας λέει, όλα λάθος σας τα είπε την προηγούμενη φορά, σας είπε πως ο Γιάννης ήταν ο ένοχος και ο καημένος ήταν στο νοσοκομείο εκείνο το βράδυ, ρεζίλι σας έκανε. Όσο αποτυχημένοι είστε εσείς άλλο τόσο και αυτός ο προδότης σας με την κουκούλα. Ντροπή του και ντροπή σας

ΑΓΓΛΟΣ: Σιωπή, μπορεί να έκανε λάθος αλλά τώρα θα μας δώσει τις σωστές πληροφορίες και ο ένοχος θα πληρώσει κυρά μου. Θα τα πούμε εμείς, θα τα ξαναπούμε…

ΔΕΣΠΟΙΝΑ: Θεέ μου, ευτυχώς φύγανε, ελάτε παιδιά μου, μην φοβάστε, είστε καλά;

ΧΡΙΣΤΙΝΑ: Κάποιο ψάχνουν, κάτι σοβαρό έγινε, κινδυνεύουμε, θα μας εκδικηθούν πάλι

ΔΕΣΠΟΙΝΑ: Έγινε μια έκρηξη στο αγγλικό στρατόπεδο, κάποιος έβαλε φωτιά και καταστράφηκαν πολλά όπλα και αυτοκίνητα τους, δεν σκοτώθηκε κανείς αλλά αυτοί θύμωσαν και τώρα ψάχνουν κάποιο να τους δώσει πληροφορίες. Δεν τους το είπα αλλά κάτι περίεργο συμβαίνει με αυτό τον πληροφοριοδότη τους. Πάντα κάνει λάθος και μετά τον ξαναφέρνουν και αυτός πάλι λάθος.. και αυτοί οι ανόητοι του τάζουν και του δίνουν τα λεφτά, ή πολύ έξυπνος είναι αυτός ή πολύ ανόητοι οι Άγγλοι

ΣΩΤΗΡΗΣ: Κύριε, τι έπαθες, τι σκέφτεσαι..μήπως αυτό που σκέφτομαι κι εγώ;

ΔΑΣΚΑΛΟΣ: Ε; όχι, τίποτα Σωτήρη, έλα ας συνεχίσουμε το μάθημα μας

ΙΩΑΝΝΑ: Νομίζω όλοι το καταλάβαμε, οι Άγγλοι αγοράζουν πληροφορίες με πολλά λεφτά. Πολλά λεφτά και

ΣΩΤΗΡΗΣ: Ποιος είχε πολλά λεφτά από εμάς…

ΑΝΝΑ: Ο Μανώλης; Αυτός είχε βρει ξαφνικά τόσα λεφτά για τον πατέρα του….Μα..

ΔΑΣΚΑΛΟΣ: Πάψτε… δεν είναι δυνατόν να το πιστεύετε αυτό…

ΙΩΑΝΝΑ: Μα..

ΔΑΣΚΑΛΟΣ: Πάψτε, άλλος είναι, άλλος πρέπει να είναι…μακάρι θέε μου, μακάρι…

ΣΩΤΗΡΗΣ: Πάμε όλοι στην πλατεία, σήμερα θα μάθουμε ποιος είναι ο προδότης, σήμερα…

**ΣΚΗΝΗ 12**

***Στην πλατεία είναι μαζεμένοι όλοι (γιατρός, Αντώνης, Τάσος, Φαρμακοποιός, Μάνα, Σωτήρης, Ιωάννα, Άννα, Χριστίνα, δάσκαλος, οι Άγγλοι, Δέσποινα)***

ΔΑΣΚΑΛΟΣ: Ιωάννα τον είδες;

ΙΩΑΝΝΑ: Όχι κύριε, δεν είναι εδώ,

ΣΩΤΗΡΗΣ: Γεια σας κυρία Ελένη, μα ο Μανώλης πού είναι, δεν τον είδαμε σήμερα

ΕΛΕΝΗ: Αγόρι μου δεν ξέρω, από το πρωί έφυγε αλλά είναι και κάτι άλλο…

ΧΡΙΣΤΙΝΑ: Τι, έγινε κάτι;

ΕΛΕΝΗ: Η Μαρία μου, λείπει και αυτή, Θεέ μου και τα δυο μου τα παιδιά

ΑΝΝΑ: Και η Μαρία; Νομίζω τώρα είμαστε σίγουροι

ΕΛΕΝΗ: Σίγουροι; Τι έγινε, έπαθαν κάτι τα παιδιά μου;

ΔΕΣΠΟΙΝΑ: Ο άντρας σου πώς είναι Ελένη;

ΓΙΑΤΡΟΣ: Βρήκαμε τα φάρμακα και ο άντρας της σιγά σιγά θα θεραπευτεί, ευτυχώς, τον σώσαμε

ΕΛΕΝΗ: Ο άντρας μου σώθηκε, έγινε θαύμα, βρέθηκαν τα λεφτά, κάποιος τα άφησε στην πόρτα μας..

ΔΕΣΠΟΙΝΑ: Η κάποιος πληρώθηκε Ελένη..

ΕΛΕΝΗ: Τι εννοείς;

ΔΑΣΚΑΛΟΣ: Τίποτα κυρία Ελένη, τίποτα,

ΕΛΕΝΗ: (γονατίζει) Δεν θα το αντέξω αν έπαθαν κάτι τα παιδιά μου, όχι, δεν είναι δυνατόν…. Πού είστε παιδιά μου, πού…

ΜΑΡΙΑ: Μαμά, μαμά…(έρχεται τρέχοντας και πέφτει στην αγκαλιά της μητέρας της)

ΕΛΕΝΗ: Μαρία μου κορίτσι μου, τι έγινε, πού ήσουν..

ΜΑΡΙΑ: Μαμά ήμουν με τον Μανώλη, ερχόμασταν στο σπίτι και ξαφνικά τον έχασα, ύστερα…

ΕΛΕΝΗ: Ύστερα τι;

ΜΑΡΙΑ: Ύστερα πέρασε από δίπλα μου ένα αγγλικό αυτοκίνητο και…

ΕΛΕΝΗ: Και….

ΜΑΡΙΑ: Μου φάνηκε ότι τον είδα εκεί μέσα μαμά… αλλά…

ΣΩΤΗΡΗΣ: Το ήξερα, τώρα όλα εξηγούνται, ο Μανώλης είναι ο προδότης, αυτός δίνει πληροφορίες στους Άγγλους και εκείνοι του δίνουν λεφτά

ΤΑΣΟΣ: Ο Μανώλης; Μα αυτός τους μισούσε, δεν ήθελε να τους δει

ΜΥΡΤΩ: Ναι αλλά αγαπούσε και τον πατέρα του, θα έκανε τα πάντα για να τον σώσει… ο Μανώλης καταδότης, ο Μανώλης είναι το παιδί με την κουκούλα; Θεέ μου… ο Μανώλης είναι ο προδότης με την κουκούλα;

**ΣΚΗΝΗ 11**

**Ακούγεται ήχος αυτοκινήτου**

ΜΑΡΙΑ: Να το μαμά, αυτό το αυτοκίνητο ήταν

ΔΑΣΚΑΛΟΣ: Μα…. Αυτός είναι ο Μανώλης, και …

ΕΦΗΜΕΡΙΔΟΠΩΛΗΣ: Του έχουν δεμένα τα χέρια

ΕΛΕΝΗ: Το παιδί μου… Μανώλη!!!

ΑΓΓΛΟΣ: Φέρτε τον εδώ

ΛΟΧΑΓΟΣ: Τον βρήκαμε κύριε έξω από το φυλάκιο μας, μάλλον κάτι ετοίμαζε, κρατούσε και αυτά που μοιάζουν με βόμβες

ΑΓΓΛΟΣ; Εσύ είσαι αυτός που ψάχνουμε, εσύ έβαλες την φωτιά στο φυλάκιο μας;

ΜΑΝΩΛΗΣ: Δεν ξέρω τίποτα

ΑΓΓΛΟΣ: Δεν ξέρεις ε; Μην ανησυχείς μικρέ μου, εμείς ξέρουμε και θα φανεί σε λίγο, εδώ μπροστά σε όλους ποιος πραγματικά είσαι

ΜΑΡΙΑ: Μανώλη, αδελφέ μου, μην τους πεις τίποτα, είσαι αθώος. Ζήτω η λευτεριά Μανώλη, Ζήτω!

ΧΡΙΣΤΙΝΑ: Δεν καταλαβαίνω, αν ο Μανώλης είναι εδώ

ΙΩΑΝΝΑ: Τότε ποιος είναι ο προδότης;

ΣΩΤΗΡΗΣ: Ποιος λείπει, όλη η γειτονιά είναι εδώ

ΤΑΣΟΣ: Ο Μανώλης όμως δεν είναι… ή μήπως όλο αυτό είναι θέατρο;

ΑΓΓΛΟΣ: Φέρτε τον σύνδεσμό μας. Έφτασε η ώρα σου Μανώλη, θα πληρώσεις, ο σύνδεσμος σε είδε θα σε δείξει τώρα και όταν το δάκτυλο του σηκωθεί και σε δείξει τότε η φυλακή σε περιμένει

ΕΛΕΝΗ: Όχι, όχι το παιδί μου, πάρτε εμένα, όχι, είναι μόνο 12 χρονών, όχι

ΛΟΧΑΓΟΣ: (φέρνει τον σύνδεσμο με κουκούλα) Εδώ είμαστε. Μπείτε όλοι σε σειρά ***(μπαίνουν όλοι στην σκηνή σε σειρά και ο πληροφοριοδότης θα είναι πλάτη στο κοινό)***

ΑΓΓΛΟΣ: Λοιπόν κοίταξε τους καλά και δείξε μας ποιος από όλους αυτούς είναι εκείνος που έβαλε την φωτιά στο φυλάκιο. Εσύ τον είδες.

***Ο πληροφοριοδότης τους κοιτά καλά αλλά δεν αναγνωρίζει κανένα***

ΛΟΧΑΓΟΣ: Μίλα ντε! Ποιος είναι; Αυτός ο μικρός δεν είναι; Αυτός, έλα λοιπόν δείξε μας τον.

***Ο πληροφοριοδότης δεν δείχνει κανένα***

ΑΓΓΛΟΣ: Άχρηστε, τι καταδότης είσαι εσύ; Σου δώσαμε τόσα λεφτά και οι πληροφορίες που μας έφερες ήταν όλες λάθος. Έχε χάρη που μας είπαν από το στρατηγείο να σε προσέξουμε διαφορετικά θα σε είχα συλλάβει κι εσένα, άχρηστε… χαθείτε όλοι, χαθείτε όλοι είπα

***Φεύγουν όλοι και μένει μόνος του ο πληροφοριοδότης. Σε λίγο και φοβισμένα επιστρέφει ο Μανώλης***

ΜΑΝΩΛΗΣ: Ποιος είσαι; Γιατί κρύβεις το πρόσωπο σου; Και γιατί, γιατί είπες πως δεν αναγνώρισες κανένα. Αφού με είδες. Εκείνο το βράδυ σε είδα κι εγώ, δηλαδή τη φιγούρα σου, κατάλαβα ότι κάποιος με είδε αλλά τώρα δεν μίλησες, γιατί. Ποιος στ’ αλήθεια είσαι καταδότη; Ποιος;

***Ο πληροφοριοδότης βγάζει την κουκούλα και αποκαλύπτεται ο ΓΟΥΙΛΛΙΑΜ.***

ΜΑΝΩΛΗΣ: Εσύ; Θεέ μου, ο γιος του Άγγλου, εσύ; Ο γιος του εχθρού μου;

ΜΑΡΙΑ***: (Φτάνει τρέχοντας)*** Μανώλη, θεέ μου, ο ΓΟΥΙΛΛΙΑΜ

ΜΑΝΩΛΗΣ: Τον ξέρεις;

ΜΑΡΙΑ: Όχι, δηλαδή, ναι, ***(με ντροπή)*** καθάριζα το σπίτι τους Μανώλη, έψαχνα κι εγώ τρόπο να βρω λεφτά για τον πατέρα μας…για μια στιγμή, τα λεφτά…

ΜΑΝΩΛΗΣ: Ποια λεφτά, τι λες Μαρία;

ΓΟΥΙΛΛΙΑΜ: Πάψε Μαρία

ΜΑΡΙΑ: Τα λεφτά που βρέθηκαν έξω από την πόρτα μας για τον άρρωστο μας πατέρα…

ΜΑΝΩΛΗΣ: Κάποιος τα άφησε εκεί αλλά δεν μάθαμε ποτέ…

ΜΑΡΙΑ: Ναι και μετά ξαναήρθε και ξαναήρθε, μόνο εσύ ήξερες ΓΟΥΙΛΛΙΑΜ και μόνο εσύ είχες λεφτά, μα… είσαι Άγγλος, ο γιος του εχθρού μας….πώς;

ΓΟΥΙΛΛΙΑΜ: Σταμάτα Μαρία, εγώ δεν…

ΜΑΡΙΑ: Θεέ μου εσύ τα έβαλες, εσύ έκανες τον πληροφοριοδότη για να παίρνεις τα λεφτά και να βοηθάς Κύπριους αγωνιστές

ΜΑΝΩΛΗΣ: Μα πώς, εσύ είσαι Άγγλος, εμείς εχθροί σου;

ΜΑΡΙΑ: Ναι τώρα θυμάμαι… εκείνο το χαρτί στο γραφείο του πατέρα σου, ήταν η επικήρυξη για τον πατέρα μου. 5000 λίρες. Ναι!

ΓΟΥΙΛΛΙΑΜ: Έκανα το σωστό Μαρία, έτσι έπρεπε…

ΜΑΡΙΑ: Θεέ μου. Με ακολουθούσες μετά τη δουλειά και έφερνες εδώ όσα λεφτά είχες και όταν έμαθες πώς ο πατέρας μου έγινε καλά χάρηκες τόσο στο σπίτι σας και έλαμπες λες και ήταν δικός σου πατέρας και μετά τα λεφτά σταματήσανε… ΓΟΥΙΛΛΙΑΜ;

ΜΑΝΩΛΗ: Μας χωρίζουν τόσα, είναι δυνατόν;

ΓΟΥΙΛΛΙΑΜ: Τι μας χωρίζει Μανώλη; Αλήθεια, τι; Είσαι παιδί, είμαι παιδί. Ονειρευόμαστε το ίδιο. Κλαίμε, το ίδιο. Χαμογελάς, ελπίζεις, θες τον κόσμο όμορφο και χαρούμενο, κι εγώ Μανώλη, κι εγώ… αλλά η μοίρα, μας έβαλε σε ένα κόσμο που χωρίζει τους ανθρώπους και βάζει παντού τον πόνο και τον διχασμό.

ΜΑΝΩΛΗΣ: Μα δεν ήθελα τίποτα στη ζωή μου, ούτε πλούτη ούτε δύναμη ούτε εξουσία. Ήθελα την οικογένεια μου, την πατρίδα μου, τα όνειρα μου, την ειρήνη, τη δημοκρατία, την ελπίδα.

ΓΟΥΙΛΛΙΑΜ: Κι εγώ Μανώλη. Λοιπόν! Εμείς είμαστε η νέα γενιά.

ΜΑΝΩΛΗΣ: Εμείς;

ΓΟΥΙΛΛΙΑΜ: Μαρία; Μανώλη, τώρα είναι η δική μας η σειρά, ο κόσμος θα είναι διαφορετικός

ΜΑΝΩΛΗΣ: Θα είναι, θα είναι φίλε κι αδελφέ μου

ΜΑΡΙΑ: Τα θαύματα τελικά είναι στην καρδιά μας, το αύριο θα είναι διαφορετικό

ΟΛΟΙ: Το αύριο θα είναι διαφορετικό.

**ΤΕΛΟΣ**

Σημ: Απαγορεύεται η χρήση του θεατρικού ή αποσπάσματος χωρίς την έγκριση του συγγραφέα (νόμος περί πνευματικής ιδιοκτησίας)